CELEX: 52018PC0891
Language: da
Date: 2018-12-19
Title: Forslag til EUROPA-PARLAMENTETS OG RÅDETS FORORDNING om ændring af Rådets forordning (EF) nr. 428/2009 ved udstedelse af en generel EU-udførselstilladelse for udførsel af visse produkter med dobbelt anvendelse fra Unionen til Det Forenede Kongerige Storbritannien og Nordirland

EUROPA-KOMMISSIONEN
            Bruxelles, den 19.12.2018
            COM(2018) 891 final
            2018/0435(COD)
            Forslag til
            EUROPA-PARLAMENTETS OG RÅDETS FORORDNING
            om ændring af Rådets forordning (EF) nr. 428/2009 ved udstedelse af en generel EU-udførselstilladelse for udførsel af visse produkter med dobbelt anvendelse fra Unionen til Det Forenede Kongerige Storbritannien og Nordirland 
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  Det Forenede Kongerige meddelte den 29. marts 2017 sin beslutning om at udtræde af Unionen i henhold til artikel 50 i traktaten om Den Europæiske Union. Det betyder, at hvis udtrædelsesaftalen
                     1
                   ikke er ratificeret, ophører Unionens primære og afledte ret med at finde anvendelse på Det Forenede Kongerige fra den 30. marts 2019 ("udtrædelsesdatoen"). Det Forenede Kongerige vil derefter blive et tredjeland.
               
               
                  I Kommissionens meddelelse "Forberedelse af Det Forenede Kongeriges udtræden af Den Europæiske Union den 30. marts 2019: en nødhandlingsplan" af 13. november 2018
                     2
                   indeholder de nødforanstaltninger, som den agter at træffe, i tilfælde af at der ikke træder en udtrædelsesaftale i kraft på udtrædelsesdatoen. I denne meddelelse angav Kommissionen de foranstaltninger, den fandt nødvendige, men mindede samtidig om, at det kan blive nødvendigt at træffe yderligere foranstaltninger på et senere tidspunkt.
               
               
                  Det Europæiske Råd (artikel 50) gentog den 13. december 2018 sin opfordring til at intensivere arbejdet med på alle niveauer at forberede sig på konsekvenserne af Det Forenede Kongeriges udtræden, idet der tages højde for alle mulige udfald. Denne retsakt indgår i en pakke af foranstaltninger, som Kommissionen vedtager som svar på denne opfordring.
               
               
                  Rådets forordning (EF) nr. 428/2009 af 5. maj 2009 om en fællesskabsordning for kontrol med udførsel, overførsel, mæglervirksomhed og transit i forbindelse med produkter med dobbelt anvendelse
                     3
                   indfører en fælles kontrolordning for udførsel af produkter med dobbelt anvendelse i overensstemmelse med medlemsstaternes og Den Europæiske Unions (EU) internationale forpligtelser og ansvar. I henhold til forordningen kræves der en tilladelse til udførsel af produkter med dobbelt anvendelse til tredjelande. Denne tilladelse kan være individuel, global eller generel. For at støtte EU's konkurrenceevne og skabe lige vilkår for alle EU-eksportører og samtidig sikre et højt sikkerhedsniveau og fuld overholdelse af internationale forpligtelser indeholder Rådets forordning (EF) nr. 428/2009 bestemmelser om "generelle EU-udførselstilladelser" for udførsel af visse produkter med dobbelt anvendelse til visse tredjelande på visse betingelser. Navnlig indeholder bilag IIa til forordningen bestemmelser om en generel EU-udførselstilladelse ("EU001") for visse transaktioner med lav risiko, f.eks. udførsel til Australien, Canada, Japan, New Zealand, Norge, Schweiz (herunder Liechtenstein) og USA.
               
               
                  Det Forenede Kongeriges udtræden af EU uden en aftale påvirker handelen med produkter med dobbelt anvendelse mellem Unionen og Det Forenede Kongerige: Ifølge Rådets forordning (EF) nr. 428/2009 vil udførsel af produkter med dobbelt anvendelse fra EU til Det Forenede Kongerige fra udtrædelsesdatoen kræve en udførselstilladelse udstedt af den kompetente nationale myndighed i den medlemsstat, hvor eksportøren har hjemsted. 
               
               
                  Der er flere grunde til, at Det Forenede Kongerige bør føjes til listen over lande, der er omfattet af EU001:
               
            
            
               ·Det Forenede Kongerige er part i de relevante internationale traktater, deltager i internationale ikkespredningsregimer og opretholder fortsat fuld overholdelse af samtlige forpligtelser og tilsagn i den forbindelse.
            
            
               ·Det Forenede Kongerige opretholder fuld overholdelse af de forpligtelser, der følger af sanktioner pålagt ved en afgørelse eller en fælles holdning vedtaget af Rådet eller ved en afgørelse truffet af OSCE eller ved en resolution fra De Forenede Nationers Sikkerhedsråd. 
            
            
               ·Det Forenede Kongerige anvender forholdsmæssige og passende kontroller, der effektivt tager højde for overvejelser om den tiltænkte endelige anvendelse og faren for omdirigering, i overensstemmelse med bestemmelserne og målene i denne forordning. 
            
            
               
                  Det er desuden nødvendigt at sikre en ensartet og konsekvent anvendelse af kontrollen i hele EU for skabe lige vilkår for EU-eksportører og for at beskytte sikkerheden i EU og den internationale sikkerhed.
               
               
                  Dette forslag berører ikke den igangværende almindelige lovgivningsprocedure med henblik på omarbejdning af Rådets forordning (EF) nr. 428/2009, som blev fremsat af Kommissionen den 28. september 2016
                     4
                  .
               
            
            
               •Sammenhæng med Unionens politik på andre områder
            
            
               
                  I EU's kontrolordning for udførsel af produkter med dobbelt anvendelse fastsættes det, at udførselstilladelser normalt udstedes af de nationale kompetente myndigheder på grundlag af vurderinger fra sag til sag. Et krav om en særlig udførselstilladelse for så vidt angår Det Forenede Kongerige vil sandsynligvis medføre en betydelig administrativ byrde for eksportører og kompetente myndigheder og risikerer at skabe ulige vilkår for eksportører i medlemsstaten, hvilket således vil påvirke det indre markeds og den fælles handelspolitiks gode funktion. Disse skadelige virkninger kan afbødes ved at tilføje Det Forenede Kongerige til listen over bestemmelsessteder, der er omfattet af EU001. Dette forslag er således i overensstemmelse med den generelle tilgang til nødforanstaltninger for at imødegå Det Forenede Kongeriges udtræden uden en aftale.
               
               
                  I betragtning af at Det Forenede Kongerige er et vigtigt mål for eksport af produkter med dobbelt anvendelse, og at det har indgået og sikrer fuld overensstemmelse med relevante internationale forpligtelser og tilsagn, er tilføjelsen af Det Forenede Kongerige til listen over bestemmelsessteder, der er omfattet af EU001, desuden i overensstemmelse med målene for denne forordning for så vidt angår EU's og den internationale sikkerhed.
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
         
         
            
               
                  Retsgrundlaget er artikel 207 i traktaten om Den Europæiske Unions funktionsmåde (TEUF).
               
            
            
               •Nærhedsprincippet (for områder, der ikke er omfattet af enekompetence) 
            
            
               
                  Ikke relevant, da international handel henhører under EU's enekompetence.
               
            
            
               •Proportionalitetsprincippet
            
            
               
                  Den foreslåede forordning anses for at være i overensstemmelse med proportionalitetsprincippet, da den vil forhindre uforholdsmæssige handelsforstyrrelser og uforholdsmæssigt store administrative byrder for EU's eksport af produkter med dobbelt anvendelse til Det Forenede Kongerige, samtidig med at den internationale sikkerhed og EU's sikkerhed bevares. Den går ikke videre, end hvad der er nødvendigt for at nå dette mål, og medfører ingen større ændringer. 
               
            
            
               •Valg af retsakt
            
            
               
                  Dette forslag indeholder en begrænset ændring med henblik på løse en meget specifik og enkeltstående situation Da listen over tredjelande, der er omfattet af EU001, er fastlagt ved Rådets forordning (EF) nr. 428/2009, og da Kommissionen ikke har beføjelser til at tilføje andre lande på listen, er Europa-Parlamentets og Rådets forordning den eneste egnede retsakt til at afhjælpe denne situation. 
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Efterfølgende evalueringer/kvalitetskontrol af gældende lovgivning
            
            
               
                  Ikke relevant på grund af den ekstraordinære engangskarakter af den begivenhed, der nødvendiggør dette forslag.
               
            
            
               •Høringer af interesserede parter
            
            
               
                  De særlige omstændigheder i forbindelse med forhandlingerne om Det Forenede Kongeriges udtræden af Unionen og den fortsatte udvikling af situationen medførte væsentlige begrænsninger af muligheden for at høre offentligheden om forslaget. Flere interessenter og repræsentanter for medlemsstaterne har imidlertid stillet spørgsmål om udfordringerne i forbindelse med Det Forenede Kongeriges udtræden af EU og de mulige løsninger.
               
            
            
               •Konsekvensanalyse
            
            
               
                  I overensstemmelse med retningslinjerne for bedre regulering er der ikke behov for en konsekvensanalyse, da situationen er ekstraordinær. Der er ingen væsentligt forskellige politiske muligheder bortset fra den foreslåede. 
               
            
            
               •Grundlæggende rettigheder
            
            
               
                  Forslaget har ingen indvirkning på anvendelsen eller beskyttelsen af de grundlæggende rettigheder. 
               
            
            
               4.VIRKNINGER FOR BUDGETTET
            
            
               
                  Ikke relevant. 
               
            
            
               5.ANDRE FORHOLD
            
            
               •Planer for gennemførelsen og foranstaltninger til overvågning, evaluering og rapportering
            
         
         
            
               
                  Ikke relevant på grund af den foreslåede foranstaltnings kortsigtede karakter. 
               
            
            
               2018/0435 (COD)
            
            
               Forslag til
            
            
               EUROPA-PARLAMENTETS OG RÅDETS FORORDNING
            
            
               om ændring af Rådets forordning (EF) nr. 428/2009 ved udstedelse af en generel EU-udførselstilladelse for udførsel af visse produkter med dobbelt anvendelse fra Unionen til Det Forenede Kongerige Storbritannien og Nordirland 
            
            
               EUROPA-PARLAMENTET OG RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 207, stk. 2, 
            
            
               under henvisning til forslag fra Europa-Kommissionen,
            
            
               efter fremsendelse af udkast til lovgivningsmæssig retsakt til de nationale parlamenter,
            
            
               efter den almindelige lovgivningsprocedure, og
            
            
               ud fra følgende betragtninger:
            
            
               (1)Den 29. marts 2017 meddelte Det Forenede Kongerige sin beslutning om at udtræde af Unionen i henhold til artikel 50 i traktaten om Den Europæiske Union. Traktaterne ophører med at finde anvendelse på Det Forenede Kongerige fra ikrafttrædelsesdatoen for udtrædelsesaftalen eller, hvis en sådan aftale udebliver, to år efter nævnte meddelelse, dvs. fra den 30. marts 2019, medmindre Det Europæiske Råd efter aftale med Det Forenede Kongerige enstemmigt beslutter at forlænge denne periode. 
            
            
               (2)Ved Rådets forordning (EF) nr. 428/2009
                  5
                er der indført en fælles ordning for kontrol med udførsel af produkter med dobbelt anvendelse, som er nødvendig for at fremme sikkerheden i Unionen og på internationalt plan og skabe lige vilkår for EU-eksportører.
            
            
               (3)Forordning (EF) nr. 428/2009 indeholder bestemmelser om "generelle EU-udførselstilladelser", der letter kontrollen med lavrisikoudførsel af produkter med dobbelt anvendelse til visse tredjelande. I øjeblikket er Australien, Canada, Japan, New Zealand, Norge, Schweiz, herunder Liechtenstein, og Amerikas Forenede Stater omfattet af den generelle EU-udførselstilladelse EU001.
            
            
               (4)Det Forenede Kongerige er part i de relevante internationale traktater og deltager i internationale ikkespredningsregimer, fastholder fuld overensstemmelse med relaterede forpligtelser og tilsagn og anvender forholdsmæssige og passende kontroller til effektivt at tage højde for overvejelser om den tiltænkte endelige anvendelse og risikoen for omdirigering i overensstemmelse med bestemmelserne og målene i denne forordning.
            
            
               (5)Idet Det Forenede Kongerige er et vigtigt bestemmelsessted for produkter med dobbelt anvendelse, der er fremstillet i Unionen, bør Det Forenede Kongerige tilføjes til listen over bestemmelsessteder, der er omfattet af den generelle EU-udførselstilladelse EU001, for at sikre en ensartet og konsekvent anvendelse af kontrol i hele Unionen, for at fremme lige vilkår for EU-eksportører og for at undgå en unødvendig administrativ byrde, samtidig med at sikkerheden i Unionen og den internationale sikkerhed beskyttes. 
            
            
               (6)I betragtning af den hastende karakter, der er relateret til Det Forenede Kongeriges udtrædelse af Den Europæiske Union, er det nødvendigt at sikre omgående anvendelse af foranstaltningerne i denne forordning for så vidt angår tilføjelsen af Det Forenede Kongerige til den generelle EU-udførselstilladelse EU001. Denne forordning træder derfor i kraft dagen efter offentliggørelsen i Den Europæiske Unions Tidende. 
            
            
               (7)Det Forenede Kongerige bør kun føjes til listen over bestemmelsessteder, der er omfattet af den generelle EU-udførselstilladelse EU001, hvis en udtrædelsesaftale indgået med Det Forenede Kongerige i overensstemmelse med artikel 50, stk. 2, i traktaten om Den Europæiske Union ikke er trådt i kraft senest den dato, hvor traktaterne ophører med at finde anvendelse på og i Det Forenede Kongerige i henhold til artikel 50, stk. 3, i traktaten om Den Europæiske Union —
            
            
               VEDTAGET DENNE FORORDNING:
            
            
               Artikel 1
            
         
         
            
               I bilag IIa, del 2, til Rådets forordning (EF) nr. 428/2009 foretages følgende ændringer: 
            
            
               a)Overskriften "Udførsel til Australien, Canada, Japan, New Zealand, Norge, Schweiz, herunder Liechtenstein, og Amerikas Forenede Stater" affattes således:
            
            
               "Udførsel til Australien, Canada, Japan, New Zealand, Norge, Schweiz, herunder Liechtenstein, Det Forenede Kongerige Storbritannien og Nordirland og Amerikas Forenede Stater"
            
            
               b)I del 2 indsættes følgende efter "Schweiz, herunder Liechtenstein": 
            
            
               " — Det Forenede Kongerige Storbritannien og Nordirland". 
            
            
               Artikel 2
            
            
               Ikrafttræden og anvendelse
            
            
               Denne forordning træder i kraft dagen efter offentliggørelsen i Den Europæiske Unions Tidende. 
            
            
               Den finder anvendelse fra dagen efter den dato, hvor traktaterne ophører med at finde anvendelse på Det Forenede Kongerige i henhold til artikel 50, stk. 3, i traktaten om Den Europæiske Union.
            
            
               Denne forordning finder dog ikke anvendelse, hvis en udtrædelsesaftale indgået med Det Forenede Kongerige Storbritannien og Nordirland i henhold til artikel 50, stk. 2, i traktaten om Den Europæiske Union er trådt i kraft senest på nævnte dato
            
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den […].
            
            
               
                  På Europa-Parlamentets vegne
                        På Rådets vegne
               
               
                  Formand
                        Formand
               
            
            
         
            
                  
                     (1)
                  
                        
                  https://ec.europa.eu/commission/sites/beta-political/files/draft_withdrawal_agreement_0.pdf
                  .
               
               
                  
                     (2)
                  
                        COM(2018) 880 final.
               
               
                  
                     (3)
                  
                        EUT L 134 af 29.5.2009, s. 1.
               
               
                  
                     (4)
                  
                        COM(2016) 616 final.
               
               
                  
                     (5)
                  
                        Rådets forordning (EF) nr. 428/2009 af 5. maj 2009 om en fællesskabsordning for kontrol med udførsel, overførsel, mæglervirksomhed og transit i forbindelse med produkter med dobbelt anvendelse (EUT L 134 af 29.5.2009, s. 1).